Il-Kunsill adotta konklużjonijiet li jirrikonoxxu li l-ħaddiema staġjonali u ħaddiema mobbli oħra madwar l-UE huma ta' sikwit esposti għal kundizzjonijiet ħżiena tax-xogħol u tal-ħajja u għar-riskju ta' sfruttament, u ma jingħatawx biżżejjed informazzjoni dwar ir-responsabbiltajiet u d-drittijiet. Matul il-pandemija tal-COVID-19 xi wħud minn dawn il-problemi ġew aggravati u saru saħansitra aktar viżibbli. Fl-istess ħin, il-Kunsill jirrikonoxxi li l-ħaddiema staġjonali u ħaddiema mobbli oħra jagħtu kontribut importanti għas-suq intern, u baqgħu jagħmlu dan matul il-kriżi attwali. Fil-konklużjonijiet il-Kunsill jindika l-importanza ta' din il-kwistjoni u jistieden lill-istati membri, skont il-kompetenzi u ċ-ċirkostanzi nazzjonali tagħhom, biex jinfurzaw bis-sħiħ il-leġiżlazzjoni tal-UE u dik nazzjonali, b'mod partikolari fl-oqsma tal-moviment liberu tal-ħaddiema u l-libertà li jiġu pprovduti servizzi, l-impjieg ta' ċittadini ta' pajjiżi terzi bħala ħaddiema staġjonali, kif ukoll il-kundizzjonijiet tax-xogħol u tal-ħajja. Il-Kunsill jisħaq fuq l-importanza tal-informazzjoni u l-konsulenza u jistieden lill-istati membri biex jipprovdu informazzjoni fil-lingwa tal-ħaddiema jew mill-inqas f'lingwa li jifhmu. Il-Kunsill jistieden ukoll lill-istati membri biex jesploraw il-possibbiltà tal-istabbiliment ta' rekwiżiti speċifiċi għax-xogħol temporanju u għall-aġenziji tar-reklutaġġ, sabiex jiġi żgurat li dawn jirrispettaw l-istandards minimi ta' kwalità skont il-leġiżlazzjoni nazzjonali u dik tal-UE u, fejn xieraq, ftehimiet kollettivi. Il-konklużjonijiet jissuġġerixxu l-valutazzjoni ta' jekk l-ispezzjonijiet li qed isiru bħalissa fl-istati membri humiex biżżejjed biex jinfurzaw il-leġiżlazzjoni tal-UE u dik nazzjonali u biex tiżdied it-trasparenza tar-responsabbiltà fil-każ ta' ktajjen ta' sottokuntratti. Il-Kunsill jappella wkoll lill-Kummissjoni Ewropea biex twettaq studju biex tiġbor data dwar ix-xogħol staġjonali intra-UE u tidentifika l-isfidi ewlenin iffaċċjati, inkluż, fejn possibbli, matul il-pandemija tal-COVID-19, biex tivvaluta l-oqsma fejn għandha tissaħħaħ il-protezzjoni tal-ħaddiema staġjonali, u tagħmel rakkomandazzjonijiet ta' politika. Il-Kunsill jindika r-rwol essenzjali tas-sħab soċjali u ta' korpi oħra tal-UE, speċjalment l-Awtorità Ewropea tax-Xogħol (ELA), li hija mistiedna tappoġġa lill-istati membri fl-azzjonijiet kollha tagħhom. Il-konklużjonijiet ġew adottati bi proċedura bil-miktub. Test sħiħ tal-konklużjonijiet (11726/20) Din ir-riżorsa bħalissa hi disponibbli biss bil-lingwa jew il-lingwi li ġejjin: Tifqigħa tal-COVID-19 (informazzjoni ġenerali)